**Informatīvais ziņojums**

**“Par konkursa, lai izvirzītu ekspertu kandidātus ievēlēšanai Eiropas Komitejā spīdzināšanas un necilvēcīgas vai pazemojošas rīcības vai soda novēršanai, rezultātiem”**

2001. gadā Latvija pievienojās Eiropas Konvencijai par spīdzināšanas un necilvēcīgas vai pazemojošas rīcības vai soda novēršanu (turpmāk – Konvencija). Saskaņā ar Konvencijas 1. pantu, tika izveidota Eiropas Komiteja spīdzināšanas un necilvēcīgas vai pazemojošas rīcības vai soda novēršanai (turpmāk – Komiteja) un, saskaņā ar Konvencijas 4. pantu, Komitejas locekļu skaitam jāatbilst Konvencijas dalībvalstu skaitam. Komitejā ievēlētās ekspertes no Latvijas Ilvijas Pūces termiņš beidzas šī gada 19. decembrī.

Konvencijas 5. pants nosaka, ka katrai Konvencijas dalībvalstij ir jāizvirza trīs ekspertu kandidāti, no kuriem vismaz divi būtu šīs dalībvalsts pilsoņi. No valsts izvirzītajiem kandidātiem Eiropas Padomes Ministru komiteja ievēl vienu ekspertu darbam Komitejā. 4. pantā noteikts, ka Komitejas locekļus izvēlas no personām ar visaugstāko morālo stāju, atzītu kompetenci cilvēktiesību jomā vai ar profesionālu pieredzi jomās, kuras Konvencija regulē. Turklāt Komitejas locekļi darbojas individuāli, neatkarīgi un objektīvi, un viņiem ir jābūt spējīgiem efektīvi darboties Komitejā.

Eiropas Padomes Parlamentārā asambleja savā rezolūcijā 1540(2007) aicina dalībvalstis veikt publisku ekspertu kandidātu atlasi, nodrošinot vienlīdzīgas iespējas gan vīriešiem, gan sievietēm, un atlasē iesaistot gan valsts, gan nevalstisko sektoru.

Lai izvirzītu Latvijas ekspertu kandidātus ievēlēšanai Komitejā, ar šī gada 20. februāra Ministru kabineta rīkojumu Nr. 60 tika izveidota konkursa atlases komisija. Darbam konkursa atlases komisijā tika deleģēti Ārlietu ministrijas, Iekšlietu ministrijas, Labklājības ministrijas, Tieslietu ministrijas, Veselības ministrijas un Ģenerālprokuratūras pārstāvji. Konkursa atlases komisija apstiprināja savas darbības nolikumu, saskaņā ar kuru tika izsludināts atklāts konkurss.

Kopumā konkursam pieteicās pieci pretendenti. Konkursa pirmajā kārtā komisija izvērtēja pretendentu pieteikumus un tiem pievienotos dokumentus un pieņēma lēmumu par konkursa otrajai kārtai izvirzāmajiem pretendentiem, balstoties uz pretendentu atbilstību augstākminētajām Konvencijas 4. pantā noteiktajām obligātajām prasībām.

Konkursa otrajai kārtai konkursa atlases komisija izvirzīja trīs pretendentus. Konkursa otrajā kārtā tika izvērtēta pretendentu atbilstība konkursa atlases komisijas nolikumā noteiktajiem vērtēšanas kritērijiem:

1. labas zināšanas cilvēktiesību jomā;
2. profesionālā pieredze jomās, kuras regulē Konvencija;
3. izpratne par Komitejas darbu;
4. izpratne par situāciju Latvijā Konvencijas izpildes jomā;
5. prasme formulēt un aizstāvēt savu viedokli;
6. labas angļu vai franču valodas zināšanas.

Konkursa otrās kārtas noslēgumā konkursa atlases komisija pieņēma lēmumu iesniegt Ministru kabinetā apstiprināšanai trīs Latvijas ekspertu kandidātu sarakstu – Imants Jurevičius, Solvita Olsena un Elīna Šteinerte.

Ekspertu vēlēšanu Eiropas Padomes Ministru vietnieku komitejā laikā dalībvalstis tiek lūgtas norādīt prioritāro secību izvirzītajiem ekspertu kandidātiem. Ņemot vērā visu trīs Latvijas ekspertu kandidātu profesionalitāti un atšķirīgo specializāciju, konkursa komisija nolēma nenoteikt prioritāru secību kandidātu tālākai virzīšanai, sarakstu sastādot alfabētiskā secībā – Imants Jurevičius, Solvita Olsena un Elīna Šteinerte. Visi konkursa atlases komisijas lēmumi tika pieņemti vienbalsīgi.

Iesniedzējs:

ārlietu ministrs E.Rinkēvičs

Vīza:

valsts sekretāra p.i. J.Mažeiks

E.Bračiņa, 67016337

elina.bracina@mfa.gov.lv